b"\n_START_ARTICLE_\nVaringskollen\n_START_SECTION_\nHistorie\n_START_PARAGRAPH_\nVaringskollen er et gammelt vardested allerede fra eldre jernalder og har ogs\xc3\xa5 sitt navn knyttet til dette (forst\xc3\xa5tt som 'vaktmannskollen'). Tidligere i moderne tid sto det ogs\xc3\xa5 et utkikkst\xc3\xa5rn p\xc3\xa5 toppen. I dag er kollen mest kjent p\xc3\xa5 grunn av skisenteret ved samme navn. Varingskollen holdeplass p\xc3\xa5 Gj\xc3\xb8vikbanen ligger ved foten av fjellet.\n_START_SECTION_\nGeologi\n_START_PARAGRAPH_\nVaringskollen ligger i Oslofeltet og best\xc3\xa5r hovedsakelig av vulkansk nordmarkitt, en lys r\xc3\xb8dbrun kvartssyenittbergart. Selv om bergarten er vulkansk, finnes det ikke holdepunkter (slik som lavaf\xc3\xb8rende r\xc3\xb8r) for at Varingskollen har v\xc3\xa6rt en vulkan. Bergarten som Varingskollen best\xc3\xa5r av ble dannet nede i jordskorpen og gradvis avdekket ved erosjon av fjellmassen over.\n_START_SECTION_\nFriluftsliv\n_START_PARAGRAPH_\nP\xc3\xa5 \xc3\xb8stsiden av fjellet ligger Varingskollen skisenter, offisielt \xc3\xa5pnet i mars 1963. Det f\xc3\xb8rste verdenscuprennet i alpint i Norge ble avholdt der 24. februar 1968. Storslal\xc3\xa5mrennets herreklasse ble vunnet av  Werner Bleiner, \xc3\x98sterrike  foran Dumeng Giovanoli, Italia og Edmund Bruggmann, Sveits med H\xc3\xa5kon Mj\xc3\xb8en p\xc3\xa5 fjerdeplass. Kvinneklassen ble vunnet av Fernande Bochatay, Sveits foran Isabelle Mir, Frankrike og Kiki Cutter, USA. Beste norske ble Aud Hvammen p\xc3\xa5 13.-plass._NEWLINE_Ellers er kollen et popul\xc3\xa6rt og godt egnet utfartssted sommer som vinter. Hakadal IL etablerte p\xc3\xa5 begynnelsen av 2000-tallet en lysl\xc3\xb8ype og skistadion i umiddelbar tilknytning til skisenteret. Hvert \xc3\xa5r arrangeres ogs\xc3\xa5 motbakkel\xc3\xb8pet Varingskollen Opp."